Broj: 711-I-330-M-167-21/22-02-19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Katarine Đurđević, upraviteljica Zaklade Grada Virovitice, za davanjem mišljenja Povjerenstva,** na 154. sjednici održanoj dana 12. siječnja 2022.g. daje sljedeće

**MIŠLJENJE**

1. **Sukladno odredbi članka 17. stavka 2. ZSSI-a, nema zapreke da obveznica Katarina Đurđević, upraviteljica Zaklade Grada Virovitice, koja navedenu dužnost obavlja volonterski, istovremeno uz obnašanje navedene dužnosti bude zaposlena kao direktorica Turističke zajednice Grada Virovitice te da za obavljanje navedenih poslova prima plaću.**
2. **Sukladno članku 17. stavku 4. ZSSI-a obveznica je dužna prilikom podnošenja godišnje imovinske kartice prijaviti Povjerenstvu prihode stečene obavljanjem posla direktorice Turističke zajednica Grada Virovitice.**
3. **Povjerenstvo ukazuje** **obveznici Katarini Đurđević da se sukladno članku 9. ZSSI-a, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost upraviteljice Zaklade Grada Virovitice koristi za vlastiti poslovni interes, izuzme od svakog, pa i posrednog** **oblika sudjelovanja u eventualnim poslovnim odnosima Zaklade Grada Virovitice s Turističkom zajednicom Grada Virovitice u kojoj obnaša funkciju direktorice.**

Obrazloženje

Zahtjev za davanjem mišljenja Povjerenstva podnijela je obveznica Katarina Đurđević, upraviteljica Zaklade Grada Virovitice. U Povjerenstvu zahtjev je zaprimljen 28. prosinca 2021. pod poslovnim brojem 711-U-6161-M-167/21-01-2, povodom kojeg se vodi predmet broj M-167/21.

Člankom 3. stavkom 1. podstavkom 44. ZSSI-a propisano je da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici navedenog Zakona.

Uvidom u Registar Zaklada kojeg vodi i ustrojava Ministarstvo pravosuđa i uprave utvrđeno je da je pod brojem 00000176 upisana Zaklada Grada Virovitice čiji je jedini zakladnik Grad Virovitica, a kao upravitelj zaklade navedena je Katarina Đurđević. Stoga, povodom obnašanja navedene dužnosti obveznica Katarina Đurđević dužna je pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je od svibnja 2015. godine zaposlena kao direktorica Turističke zajednice grada Virovitice te s osnova rukovodeće pozicije u turističkoj zajednici ostvaruje svoju plaću. Nadalje, obveznica navodi da je od travnja 2016. godine imenovana na mjesto upraviteljice Zaklade Grada Virovitice na mandat od 4 godine koji istječe u travnju 2022. godine za koju funkciju ne prima naknadu. Obveznica postavlja upit dovodi li je, budući da je direktorica Turističke zajednice grada Virovitice kojoj su osnivači, sukladno čl. 25. i 29. Zakona o turističkim zajednicama i promicanju hrvatskog turizma, njezini članovi i to sve pravne i fizičke osobe koje na području za koje se osniva lokalna turistička zajednica imaju sjedište ili podružnicu, pogon, objekt u kojem se pružaju usluge i slično ili prebivalište i koje trajno ili sezonski ostvaruju prihod pružanjem ugostiteljskih usluga i usluga u turizmu ili obavljaju djelatnost koja ima korist od turizma odnosno na čije prihode turizam ima utjecaj, a to je većina poslovnih subjekata na području grada Virovitice, upravljanje Zakladom Grada Virovitice u sukob interesa.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako se zabrana propisana člankom 17. stavkom 2. ZSSI-a odnosi samo na obveznike koji svoju dužnost obnašaju profesionalno odnosno za istu primaju novčanu naknadu.

Povjerenstvo ističe da obveznica Katarina Đurđević za obnašanje dužnosti upraviteljice Zaklade Grada Virovitice ne prima novčanu naknadu odnosno da dužnost obavlja volonterski te se na istu se ne primjenjuje zabrana obavljanja drugih poslova u smislu redovitog i stalnog zanimanja.

Slijedom navedenog, obveznica Katarina Đurđević može istodobno uz obnašanje dužnosti upraviteljica Zaklade Grada Virovitice biti zaposlena kao direktorica Turističke zajednice Grada Virovitice te za navedeno primati plaću.

Povjerenstvo ukazuje obveznici da je dužna prilikom podnošenja godišnje imovinske kartice prijaviti Povjerenstvu prihode stečene obavljanjem posla direktorice Turističke zajednica Grada Virovitice.

Člankom 9. stavkom 1. ZSSI-a propisano je da ukoliko se pojave okolnosti koje se mogu definirati kao potencijalni sukob interesa obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da ako drugačije nije propisano zakonom obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ukazuje obveznici kako bi se u slučaju njezinog sudjelovanja, kao upraviteljice Zaklade, u slučaju sklapanja pravnih poslova između Zaklade Grada Virovitice i Turističke zajednice Grada Virovitice mogao stvoriti dojam da je obveznica koristila svoju dužnost kako bi ostvarila vlastiti poslovni interes. Stoga je obveznica dužna izuzeti se od svakog, pa i posrednog oblika sudjelovanja u eventualnim poslovnim odnosima Zaklade Grada Virovitice s Turističkom zajednicom Grada Virovitice u kojoj obnaša funkciju direktorice

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Katarina Đurđević, putem dostavljene e-mail adrese
2. Objava na internetskoj stranici Povjerenstva
3. Pismohrana